SCB แนะ 5 กลยุทธ์วางแผน “การเงิน” สู่ความมั่งคั่ง หลังถอดบทเรียนโควิด
SCB แนะ 5 กลยุทธ์วางแผน “การเงิน” และแนวทางให้กับลูกค้าในการวางแผนการเงินและบริหารทรัพย์สินให้สามารถก้าวผ่านวิกฤติต่างๆไปได้อย่างมั่นคง จากการถอดบทเรียนของโควิด-19
10 ก.พ. 2565

ธนาคารไทยพาณิชย์ จำกัด (มหาชน) หรือ SCB จัดสัมมนาออนไลน์ ให้กับลูกค้ากลุ่ม Wealth ในหัวข้อ “ถอดบทเรียนโควิดก้าวผ่านพิษเศรษฐกิจสู่ชีวิตที่มั่นคง” โดยมี ดร.สาธิต ผ่องธัญญา ผู้อำนวยการอาวุโส Estate  Planning and  Family office ธนาคารไทยพาณิชย์ พร้อมด้วยนายชาตโยดม หิรัณยัษฐิติ นักแสดง ผู้กำกับและเจ้าของกิจการ และนายนิพพิชฌน์ โกวิทวณิชกานนท์ นักวางแผนการเงิน CFP®  เพื่อเป็นกลยุทธ์และแนวทางให้กับลูกค้าในการวางแผนการเงินและบริหารทรัพย์สินให้สามารถก้าวผ่านวิกฤติต่างๆไปได้อย่างมั่นคง จากการถอดบทเรียนของโควิด-19
โดยดร.สาธิต ผู้อำนวยการอาวุโส  Estate Planning and Family office ธนาคารไทยพาณิชย์ กล่าวว่า การวางแผนการเงินและการบริหารจัดการทรัพย์สินมีความสำคัญต่อความมั่งคั่งทางการเงินในอนาคต เป็นเครื่องมือที่ช่วยทำให้สถานะทางการเงินแต่ละบุคคลมีความมั่นคง และลดความเสี่ยงในการดำรงชีวิต  โดยเฉพาะช่วงเวลาที่เกิดวิกฤติ เช่นบทเรียนจากโควิด- 19  ที่บางครอบครัวสูญเสียเสาหลักอย่างกะทันหัน และประสบปัญหาเรื่องการส่งต่อทรัพย์สิน จากความล่าช้าในการจัดตั้งผู้จัดการมรดก หรือความไม่สะดวกในการเดินทางไปทำธุรกรรมในช่วง Lock down
ทั้งนี้การวางแผนทางการเงินให้สมบูรณ์แบบ ควรจะมีแนวทางในการบริหารจัดการเพื่อให้สามารถส่งต่อจากรุ่นสู่รุ่นได้อย่างมั่นคงและปลอดภัย ให้เป็นไปตามวัตถุประสงค์ของเจ้าของทรัพย์สิน มีแนวทางปฏิบัติ ดังนี้  (1) จัดทำพินัยกรรม  เป็นการจัดทำเอกสารสำคัญที่แต่ละบุคคลมีสิทธิในการกำหนดว่าสินทรัพย์ของตนเองเมื่อเสียชีวิตจะให้มีการปฏิบัติต่อทรัพย์มรดกอย่างไร เพื่อให้เป็นไปตามความต้องการของเจ้าของทรัพย์สิน (2) การจัดการโดยระบบการให้ เพื่อมอบทรัพย์สินในขณะที่มีชีวิตอยู่ให้ทายาท ทั้งสังหาริมทรัพย์ และอสังหาริมทรัพย์ โดยดูหลักเกณฑ์การยกเว้นภาษีประกอบ
(3) การจัดทำ โฮลดิ้ง คอมพานี เหมาะสำหรับธุรกิจครอบครัวแบบกงสี สามารถจัดตั้งบริษัทเพื่อดูแลธุรกิจ (Operating company) และจัดตั้งอีกบริษัทสำหรับการบริหารเงินของครอบครัว (Family investment company) เพื่อต้องการให้ทรัพย์สินที่ใช้ในธุรกิจและทรัพย์สินในส่วนของเงินออมหรือเงินลงทุน มีการแบ่งสินทรัพย์ในการบริหารที่ชัดเจน เป็นโครงสร้างที่ดีสำหรับครอบครัวนักธุรกิจที่มีสมาชิกจำนวนมาก และต้องการความชัดเจนโปร่งใสในการบริหารจัดการ (4)   การทำประกันชีวิต เป็นการบริหารความเสี่ยงที่อยู่บนความเหมาะสมของแต่ละบุคคล เป็นการสร้างหลักประกันและความมั่นคงให้แก่ครอบครัวพร้อมทั้งได้รับสิทธิประโยชน์ทางภาษีอีกด้วย โดยเงินที่ได้รับจากกรมธรรม์ประกันชีวิต ที่ระบุผู้รับผลประโยชน์ไว้ ไม่ถือเป็นทรัพย์มรดกจึงไม่ต้องเสียภาษีการรับมรดก และได้รับยกเว้นภาษีเงินได้บุคคลธรรมดา
(5) เครื่องมือทางการเงินในการบริหารสินทรัพย์แบบใหม่ๆ เช่น การลงทุนในรูปแบบของ Property  backed loan โดยการนำที่ดินมาจำนองกับธนาคาร และนำเงินมาบริหาร โดยการลงทุนในสินทรัพย์ต่างๆ ตามความเสี่ยงที่รับได้ อยู่ภายใต้การดูแลของทีมที่ปรึกษาทางการเงินของธนาคาร เพื่อสร้างโอกาสรับผลตอบแทนที่ดี แม้หักดอกเบี้ยจ่าย และภาษีที่ดินแล้วก็ตาม ดีกว่าการปล่อยที่ดินรกร้าง และไม่ได้ใช้ประโยชน์ เป็นอีกหนึ่งทางเลือกในการทำให้เงินงอกเงย โดยไม่ต้องใช้เงินลงทุนก้อนใหม่
ด้านนายนิพพิชฌน์ นักวางแผนการเงิน CFP®  FWD ประกันชีวิต กล่าวว่า  คนส่วนใหญ่ในวัยทำงานจะอยู่ในสถานะ sandwich generation กลุ่มคนที่ต้องรับผิดชอบหลายอย่างทั้ง ครอบครัวตนเอง พ่อแม่ที่เริ่มเข้าสู่วัยชราต้องการการดูแลเรื่องค่าใช้จ่ายต่างๆโดยภาระต่างๆที่เกิดขึ้นสามารถบริหารจัดการได้ด้วยการวางแผนทางการเงินที่ดีจากสถิติของตลาดหลักทรัพย์แห่งประเทศไทย ปัจจุบันคนไทยมีอายุยืนขึ้น ผู้ชายอายุเฉลี่ยอยู่ที่ 73  ปี ผู้หญิง 78 ปี และทุกๆ 3 ปี คนจะอายุยืนขึ้น 1 เดือน โดยมี 54% ต้องการให้ลูกหลานเลี้ยงดู กลุ่มคนรุ่นใหม่จึงมีการวางแผนทางการเงินเพิ่มสูงขึ้นเพราะต้องการมีเงินใช้ไปตลอดชีวิตและอยากมีคุณภาพชีวิตที่ดีสามารถดูแลครอบครัวได้ ผลิตภัณฑ์ประกันเป็นหนึ่งทางเลือกที่ดีสำหรับนักลงทุน เพื่อปกป้องตัวเองทางด้านสุขภาพและชีวิต เป็นหลักประกันเมื่อทำธุรกิจ เพื่อให้เกิดความอุ่นใจ และสามารถดำเนินชีวิตไปได้อย่างมั่นคง
สำหรับปัจจุบันผลิตภัณฑ์ประกันมีการพัฒนา และตอบโจทย์ ไลฟ์สไตล์ของลูกค้ามากขึ้น เช่น กรมธรรม์ประกันชีวิตควบการลงทุน (Unit Linked) โดยผู้ลงทุนจะได้รับทั้งความคุ้มครองและโอกาสที่จะได้รับผลตอบแทนจากการลงทุนในกองทุนรวมชั้นนำที่ผ่านการคัดเลือก มีพอร์ตการลงทุนที่แนะนำให้อ้างอิง ได้รับผลตอบแทนตามช่วงเวลาที่กำหนด และเป็นทรัพย์สินส่งต่อให้กับทายาท กรณีเสียชีวิต ซึ่งผลตอบแทนสามารถส่งต่อให้ผู้รับผลประโยชน์ได้โดยตรงไม่ต้องผ่านผู้จัดการมรดก
ทั้งนี้ล่าสุดผลิตภัณฑ์ใหม่ SCB EXPERT LINK ออกแบบมาเพื่อตอบโจทย์ตามความต้องการของลูกค้าในปัจจุบันอย่างแท้จริง สามารถเลือกระยะเวลาในการชำระเบี้ยประกันภัยได้ แบบ 7 ปี หรือ 12 ปี พร้อมรับความคุ้มครองถึงอายุ 99 ปี  และคุ้มครองสูงถึง 40 หรือ 60 เท่าของเบี้ยประกันภัยหลักรายปี ด้วยวงเงินแบบไม่ตรวจสุขภาพ สูงถึง 60 ล้านบาท เพียงตอบคำถามสุขภาพ
อย่างไรก็ดีการแถลงสุขภาพเป็นปัจจัยหนึ่งในการพิจารณารับประกันภัย หรือพิจารณาจ่ายเงินตามสัญญาประกันภัย  นอกจากนี้ ตลอดอายุกรมธรรม์จะได้รับโบนัสพิเศษถึง 3 ต่อ โดยต่อที่ 1 รับโบนัสพิเศษเมื่อชำระเบี้ยประกันภัยครบ ต่อที่ 2 รับโบนัสพิเศษรายปีก่อนเกษียณ และต่อที่ 3 รับโบนัสพิเศษรายเดือนหลังเกษียณ และหากผลตอบแทนจากการลงทุนลดลง จะได้รับโบนัสพิเศษสูงถึง 2 เท่าอีกด้วย ทั้งนี้ตามเงื่อนไขที่กำหนดไว้ในกรมธรรม์ อย่างไรก็ตามการวางแผนการเงินควรที่จะทำทันที เพราะเหตุการณ์บางอย่างอาจจะเกิดแบบฉุกเฉิน ถ้ามีการวางแผนการเงินจะช่วยให้เราอุ่นใจได้ในระยะยาว
ขณะเดียวกันนายชาตโยดม นักแสดง ผู้กำกับและเจ้าของกิจการ กล่าวว่า ในช่วงโควิด-19 กองถ่ายละครหยุด กิจการร้านแพนเค้ก คาเฟ่ ปิดจำหน่าย เพราะเป็นอาหารที่เหมาะสำหรับนั่งทานที่ร้านจากวิกฤติโควิด- 19 ในครั้งนี้ คิดว่าทุกคนต้องรอด ไม่มีการ Lay off พนักงาน ไม่ลดเงินเดือน ทุกคนต้องสู้ไปด้วยกัน จึงได้เกิดกลยุทธ์คิดใหม่ทำใหม่  โดยปรับเปลี่ยนเมนูอาหารใหม่ให้สามารถ Delivery ได้ และเป็นแบบ Frozen โดยคุณภาพเหมือนทานที่ร้าน และที่สำคัญทำให้ตระหนักเห็นถึงความจำเป็นเรื่องการวางแผนการเงิน เนื่องจากมีภาระต้องดูแลพ่อแม่และครอบครัว โดยมีเป้าหมายเพื่อต้องการให้ทุกคนมีคุณภาพชีวิตที่ดีและมีเงินมากเพียงพอสำหรับใช้จ่ายในวัยเกษียณ โดยไม่ต้องพึ่งพาลูกหลาน จึงได้ลงทุนหลากหลายประเภท ทั้งประกัน กองทุนรวมประเภทต่างๆ และธุรกิจของตนเอง เพื่ออนาคตที่มั่นคงทางการเงินในระยะยาว
 “โควิด-19 ระลอกแรกไม่มีใครตั้งรับได้ทัน เพราะระบาดเร็วมาก เป็นเสมือนบทเรียนให้เราต้องเริ่มคิด และวางแผนการเงิน เป็นการพิสูจน์ให้เห็นว่าถ้าไม่มีการวางแผนที่ดี จะได้รับผลกระทบต่อการดำเนินชีวิตแน่นอน จึงวางแผนจัดสรรเงิน ตัดค่าใช้จ่ายที่ไม่จำเป็นออก และต้องเตรียมเผื่ออนาคตอีก 1 ปีข้างหน้า หากโควิด- 19  ยังไม่จบ เราจะอยู่อย่างไร เพื่อให้สามารถอยู่รอดได้ การวางแผนการเงินจึงเป็นเรื่องที่สำคัญมาก และถ้าคิดอย่างเดียว และไม่ลงมือทำก็จะไม่สามารถสร้างความมั่นคงให้กับชีวิตได้  เพราะตั้งเป้าหมายว่าเราอยากมี peace of mind เพื่อที่จะได้ใช้ชีวิตอย่างไร้ความกังวลแม้เจอวิกฤติ เลยหาความรู้เรื่องการลงทุนเยอะมาก ถ้าจะนำเงินไปลงทุนในอะไร หรือเราจะฝากความหวังของชีวิตเราไว้ตรงไหน  จะต้องมีความรู้อย่างลึกซึ้งกับสิ่งที่เราจะทำด้วย เพื่อที่วันใดมีวิกฤติ ก็สามารถนำเงินที่ลงทุนมาใช้ในการดำเนินชีวิตได้ และการมีที่ปรึกษาผู้เชี่ยวชาญด้านการวางแผนการเงินที่เข้าใจเรา นอกจากจะช่วยให้เราไปถึงเป้าหมายทางการเงินได้เร็วขึ้นแล้ว ยังช่วยสร้างความมั่นคงและส่งต่อไปยังลูกๆ ได้ด้วยครับ” นายชาตโยดม  กล่าว 
1.รับประกันภัย โดย บมจ. เอฟดับบลิวดี ประกันชีวิต
2.ธนาคารเป็นเพียงนายหน้าผู้ชี้ช่องให้ทำประกันเท่านั้น
3.ผู้ซื้อควรทำความเข้าใจในรายละเอียด ลักษณะสินค้า ความคุ้มครองเงื่อนไขผลตอบแทน ความเสี่ยง ก่อนตัดสินใจลงทุนและทำประกันทุกครั้ง
4.เงื่อนไข ผลประโยชน์และความคุ้มครองเป็นไปตามที่กรมธรรม์ และบริษัท เอฟดับบลิวดี ประกันชีวิต จำกัด (มหาชน) กำหนด
5.การแถลงสุขภาพเป็นปัจจัยหนึ่งในการพิจารณารับประกันภัย หรือพิจารณาจ่ายเงินตามสัญญาประกันภัย
6.กรณีสอบถามเพิ่มเติมเกี่ยวกับความคุ้มครอง และการเคลมสินไหมทดแทน กรุณาติดต่อ ศูนย์บริการลูกค้าเอฟดับบลิวดี โทร. 1351 (ทุกวัน เวลา 8.00 – 20.00น.) หรือ fwd.co.th
7.ติดต่อขอรายละเอียดเพิ่มเติมได้ที่ ที่ปรึกษาทางการเงินส่วนบุคคลของท่าน และธนาคารไทยพาณิชย์ ทุกสาขา หรือสอบถามเพิ่มเติม SCB Call Center โทร. 02-777-7777